D-dag vir Oscar; regskenners waag voorspellingsOscar Pistorius Foto: Kim Ludbrook/EPA/Pool/Sapa Dr. Llewellyn Curlewis, ’n strafregspesialis, het gesê daar is wesenlike en dwingende omstandighede wat ŉ ligter vonnis regverdig. “Hy het reeds ŉ jaar tronkstraf uitgedien. Regter Thokozile Masipa kan ook moontlik verder van mening wees dat hy berou het oor wat hy gedoen het en dat hy nog ŉ bydrae tot die samelewing kan maak.” Curlewis het gesê indien Masipa die omstandighede in ag neem, sal Pistorius ŉ vonnis van tussen 12 en 14 jaar tronkstraf opgelê word. “Indien hy ŉ ligter vonnis kry, kan hy homself baie gelukkig ag, terwyl enige vonnis van meer as 15 jaar tronkstraf te swaar sal wees.” Curlewis meen indien Masipa die voormalige Paralimpiese atleet te lig vonnis, sal die staat appelleer. Die verdediging sal weer op hul beurt appelleer indien die straf te swaar is. “Ek dink nie die regter het veel diskresie in die geval nie. Daar word ŉ minimum vonnis vir moord voorgeskryf en ŉ groot afwyking sal nie deur die regstelsel geduld word nie. Sy kan ook nie in haar professionele hoedanigheid regtig bekostig dat ŉ hoër hof weer uitwys dat sy fouteer het nie.” William Booth, ŉ strafregprokureur, is ook van mening dat Pistorius nie tot 15 jaar tronkstraf gevonnis sal word nie. “Volgens my is daar wesenlike en dwingende omstandighede om daarvan af te wyk. Die hof moet al sy persoonlike omstandighede in ag neem sowel as sy gestremdheid en die feit dat hy reeds ŉ jaar tronkstraf uitgedien het.” Volgens Booth sal die hof drie faktore moet balanseer, naamlik die belange van die gemeenskap, die erns van die misdaad, en die persoonlike omstandighede van die beskuldigde. “Vonnisoplegging is die moeilikste deel van enige strafregtelike verhoor. Niemand sal heeltemal tevrede wees nie. Indien hy ŉ ligter vonnis kry, sal mense ongelukkig wees. Indien hy ŉ swaarder vonnis kry, sal sy familie ongelukkig wees. Dit is moeilik vir enige regter, ongeag wat die vonnis is, maar die hof moet objektief wees en kan nie beïnvloed word deur emosionele uitbarstings nie,” het Booth gesê. Lees alle vorige berigte oor Oscar Pistorius op Maroela Media.